HU Az Európai Unió Hivatalos Lapja C 173/22

KÖZLEMÉNY A FOLYÉKONY ÉS GÁZNEMŰ SZÉNHIDROGÉNEK KUTATÁSÁRA VONATKOZÓ, VITA ELNEVEZÉSŰ ENGEDÉLY IRÁNTI KÉRELEM BENYÚJTÁSÁRÓL

OLASZ KÖZTÁRSASÁG – SZICÍLIA TARTOMÁNY

TARTOMÁNYI IPARI MINISZTÉRIUM – TARTOMÁNYI BÁNYÁSZATI OSZTÁLY

A SZÉNHIDROGÉNEKKEL ÉS A GEOTERMIKUS ENERGIÁVAL FOGLALKOZÓ TARTOMÁNYI HIVATAL (U.R.I.G.)

2009/C 173/11

Az Edison S.p.A. (székhelye: Milano, Foro Buonaparte no 31, adóazonosító jele: 06722600019) a tartományi ipari minisztériumnak (Szicília tartomány bányászati engedélyek kibocsátására illetékes hatósága, székhelye: via Ugo La Malfa no 87/89, c.a.p. 90146 Palermo) címzett, 2006. május 10-én kelt kérelmével, illetve – a területet és az azt kijelölő pontokat érintő módosításokat tartalmazó – 2007. augusztus 2-án kelt kiegészítő kérelmével, a 94/22/EK irányelvet átültető és annak alkalmazásáról szóló, 2000. július 3-i 14. számú szicíliai tartományi törvény értelmében folyékony és gáznemű szénhidrogének kutatására szóló, az ún. „Vita” engedély kibocsátását kérelmezte a Nyugat-Szicíliában, Palermo és Trapani megyék területén elhelyezkedő, 68 210 ha kiterjedésű területre. A szóban forgó terület északon, keleten és délen hasonló engedéllyel nem érintett területekkel, míg nyugaton – az „F” és a „G” pont közötti szakaszon – a „Lippone-Mazara del Vallo” engedélyezési területtel határos.

A kérelem a Palermo megyében található Monreale, illetve a Trapani megyében található Alcamo, Buseto Palizzolo, Calatafimi, Castelvetrano, Gibellina, Partanna, Salaparuta, Salemi, Santa Ninfa, Trapani, Vita, Castellammare del Golfo és Mazara del Vallo településeket érinti.

A kérelemben foglalt övezet kerületét a következők szerint meghatározott A, B, C, D, E, F és G jelű pontokat összekötő folyamatos vonal adja:

A. A Guarli településtől délkeletre, 173 méteres tengerszint feletti magasságban, a Palermo–Trapani vasútvonalon található híd északkeleti sarkánál elhelyezkedő pont (a fulgatorei vasútállomástól körülbelül 1 km-re keletre),

B. Az Alcamo településtől délkeletre, 295 méteres tengerszint feletti magasságban elhelyezkedő pont (C. Polizzi északnyugati sarka),

C. A 19-es út 2-es kilométerkövénél (Ruderi di Salaparuta és Salaparuta között), Contrada San Giuseppében elhelyezkedő pont, Ruderi di Salaparuta településtől délkeletre.

D. 231 méteres tengerszint feletti magasságban elhelyezkedő trigonometrikus pont a Contrada Baiatában található C. del Barone közelében, a „Le quattro vie” útkereszteződéstől körülbelül 575 méterre délre.

E. 151 méteres tengerszint feletti magasságban elhelyezkedő trigonometrikus pont, amelyet a Contrada Trinitában található Chiesa della Trinità templom délkeleti sarka képez,

F. A Borgo Aquilából dél felől az azonos nevű contradába vezető úttól 275 méterre keletre, 200 méteres magasságban lévő kút közelében található betonoszlop által képzett pont. Ez a csúcs megegyezik a „Lippone-Mazara del Vallo” engedélyezési terület „F” pontjával.

G. A Case Aquila nyugati sarkánál elhelyezett, az azonos nevű contradában, 134 méteres magasságban található betonoszlop által képzett pont. Ez a pont megegyezik a „Lippone-Mazara del Vallo” engedélyezési terület „G” pontjával.

Az „F” és a „G” jelű pontokat képező két oszlop négyzet alapú hasáb, az alap élhosszúsága 20 cm, és felül a hasáb sarkainak lekerekítésével kapott, piramisszerű csúcsban végződik. Az oszlopok egyik függőleges oldalába vésve két keresztben elhelyezett kalapács és a „C.M.” betűk, az ellenkező oldalon pedig – értelemszerűen – az „F”, illetve a „G” betű látható.

Földrajzi koordináták

Csúcs Északi szélesség Keleti hosszúság (M. Mario) A 37°57′05,01″ 00°14′43,79″ B 37°58′07,64″ 00°31′50,97″ C 37°46′24,84″ 00°32′34,14″ D 37°40′59,76″ 00°25′46,21″ E 37°41′07,85″ 00°18′08,96″ F 37°44′40,50″ 00°17′07,60″ G 37°45′41,20″ 00°16′23,50″

Az érdekeltek az ezen közleménynek az Európai Unió Hivatalos Lapjában való közzétételétől számítva 90 napon belül nyújthatják be az ugyanerre a területre vonatkozó engedély iránti kérelmüket. A határidő lejártát követően beérkezett kérelmeket nem fogadják el. A kutatási engedély kiadásáról szóló határozat a konkurens vállalkozások által esetlegesen beadandó kérelmek benyújtásának végső határidejétől számított hat hónapon belül kerül kibocsátásra. A 94/22/EK irányelv 5. cikkének (1) bekezdésére tekintettel közöljük továbbá, hogy a feltárási és kutatási engedélyek, illetve a kitermelési koncessziók kiadásának feltételei – tekintettel az 1996. november 25-i, az említett irányelvet az olasz jogba átültető és alkalmazó (az Olasz Köztársaság Hivatalos Közlönyének 1996. december 14-i 293. számában kihirdetett) 625. számú köztársasági elnöki jogi határozat rendelkezéseire – már közzétételre kerültek az Európai Unió Hivatalos Lapja C sorozatának 1998. december 19-i 396. számában, és e feltételeket Szicília tartomány 2000. július 3-i 14. számú (Szícília Tartomány Hivatalos Közlönyének 2000. július 7-i 32. számában kihirdetett), fent említett törvénye pontosította.

A tevékenység végzésére vagy befejezésére vonatkozó feltételek és követelmények a fent említett 2000. július 3-i 14. sz. szicíliai tartományi törvényben, valamint a tartományi ipari miniszter 2003. október 30-i 91. sz. és 2004. október 20-i 88. sz. határozatával a Szicília Tartomány Hivatalos Közlönyének 2003. november 14-i 49. számának I. részében, illetve 2004. november 5-i 46. számának I. részében közzétett előírásban kerültek rögzítésre.

A kérelemmel kapcsolatos dokumentumok a tartományi bányászati osztály (Dipartimento del Corpo Regionale delle Miniere) Szénhidrogénekkel és Geotermikus Energiával Foglalkozó Tartományi Hivatalában (Ufficio Regionale per gli Idrocarburi e la Geotermia – Via Ugo La Malfa no 101 c.a.p. 90146 Palermo, Italia) kerültek letétbe, és azokat valamennyi érdekelt megtekintheti.